REGULAMENTUL (CE) NR. 403/2008 AL COMISIEI
din 6 mai 2008
de stabilire în mod provizoriu a obligațiilor de livrare de zahăr din trestie-de-zahăr care urmează să fie importat în cadrul Protocolului ACP și a Acordului cu India, pentru perioada de livrare 2008/2009
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 318/2006 al Consiliului din 20 februarie 2006 privind organizarea comună a piețelor în sectorul zahărului (1), în special articolul 31,
întrucât:
(1)
Articolul 12 din Regulamentul (CE) nr. 950/2006 din 28 iunie 2006 de stabilire a normelor de aplicare pentru anii de comercializare 2006/2007, 2007/2008 și 2008/2009, privind importul și rafinarea produselor din sectorul zahărului în cadrul anumitor contingente tarifare și acorduri preferențiale (2), prevede reguli detaliate pentru stabilirea obligațiilor de livrare fără taxe vamale a produselor încadrate la codul NC 1701, exprimate în cantități echivalente de zahăr alb pentru importurile originare din țările semnatare ale Protocolului ACP și ale Acordului cu India.
(2)
Prin aplicarea articolelor 3 și 7 din Protocolul ACP, a articolelor 3 și 7 din Acordul cu India, a articolului 12 alineatul (3), precum și a articolelor 14 și 15 din Regulamentul (CE) nr. 950/2006, Comisia stabilește obligațiile de livrare pentru fiecare țară exportatoare pentru perioada de livrare 2008/2009, pe baza informațiilor disponibile la ora actuală.
(3)
Prin urmare, este necesar să se determine provizoriu obligațiile de livrare pentru perioada 2008/2009 în conformitate cu articolul 12 alineatul (2) litera (a) din Regulamentul (CE) nr. 950/2006.
(4)
Măsurile prevăzute de prezentul regulament sunt în conformitate cu avizul Comitetului de gestionare a zahărului,
ADOPTĂ PREZENTUL REGULAMENT:
Articolul 1
Obligațiile de livrare pentru importurile originare din țările semnatare ale Protocolului ACP și ale Acordului cu India privind produsele încadrate la codul NC 1701, exprimate în cantități echivalente de zahăr alb, pentru perioada de livrare 2008/2009 pentru fiecare țară exportatoare vizată, se stabilesc, în mod provizoriu conform condițiilor din anexă.
Articolul 2
Prezentul regulament intră în vigoare în ziua publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 mai 2008.